title: 2007/825/EB: 2007 m. lapkričio 8 d. Tarybos sprendimas dėl Europos bendrijos ir Serbijos Respublikos susitarimo dėl vizų išdavimo tvarkos supaprastinimo sudarymo

text:
19.12.2007

               LT

               Europos Sąjungos oficialusis leidinys

               L 334/136

         TARYBOS SPRENDIMAS
   2007 m. lapkričio 8 d.
   dėl Europos bendrijos ir Serbijos Respublikos susitarimo dėl vizų išdavimo tvarkos supaprastinimo sudarymo
   (2007/825/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 62 straipsnio 2 dalies b punkto i ir ii papunkčius kartu su 300 straipsnio 2 dalies pirmos pastraipos pirmu sakiniu ir 300 straipsnio 3 dalies pirma pastraipa,
   atsižvelgdama į Komisijos pasiūlymą,
   atsižvelgdama į Europos Parlamento nuomonę (1),
   kadangi:

               (1)

               Europos bendrijos vardu Europos Komisija susitarė su Serbijos Respublika sudaryti susitarimą dėl trumpalaikių vizų išdavimo tvarkos supaprastinimo.

               (2)

               Šis susitarimas Europos bendrijos vardu pasirašytas 2007 m. rugsėjo 18 d. pagal 2007 m. rugsėjo 18 d. Tarybos sprendimą, atsižvelgiant į tai, kad jis gali būti sudarytas vėliau.

               (3)

               Susitarimas turėtų būti patvirtintas.

               (4)

               Susitarimu įsteigiamas Jungtinis susitarimo valdymo komitetas, kuris gali priimti savo darbo tvarkos taisykles. Šiuo atveju tikslinga numatyti supaprastintą Bendrijos pozicijos priėmimo procedūrą.

               (5)

               Pagal Protokolą dėl Jungtinės Karalystės ir Airijos pozicijos ir Protokolą dėl Šengeno acquis integravimo į Europos Sąjungos teisės sistemą, pridėtus prie Europos Sąjungos sutarties ir Europos bendrijos steigimo sutarties, Jungtinė Karalystė ir Airija nedalyvauja priimant šį sprendimą ir dėl to neprivalo jo laikytis, ir jis neturi būti joms taikomas.

               (6)

               Pagal Protokolą dėl Danijos pozicijos, pridėtą prie Europos Sąjungos sutarties ir Europos bendrijos steigimo sutarties, Danija nedalyvauja priimant šį sprendimą ir dėl to neprivalo jo laikytis, ir jis neturi būti jai taikomas,

         NUSPRENDĖ:
   1 straipsnis
   Europos bendrijos ir Serbijos Respublikos susitarimas dėl vizų išdavimo tvarkos supaprastinimo yra tvirtinamas Bendrijos vardu.
   Susitarimo tekstas pridedamas prie šio sprendimo.
   2 straipsnis
   Tarybos pirmininkas pateikia susitarimo 14 straipsnio 1 dalyje numatytą pranešimą (2).
   3 straipsnis
   Komisija, padedama valstybių narių ekspertų, atstovauja Bendrijai susitarimo 12 straipsniu įsteigtame Jungtiniame ekspertų komitete.
   4 straipsnis
   Komisija, pasikonsultavusi su specialiu Tarybos paskirtu komitetu, Jungtiniame ekspertų komitete priima Bendrijos poziciją dėl jo darbo tvarkos taisyklių priėmimo, kaip reikalaujama pagal susitarimo 12 straipsnio 4 dalį.
   5 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Briuselyje 2007 m. lapkričio 8 d.

            Tarybos vardu

            Pirmininkas

         R. PEREIRA

      (1)  2007 m. spalio 24 d. nuomonė (dar nepaskelbta Oficialiajame leidinyje).

      (2)  Susitarimo įsigaliojimo datą Tarybos Generalinis sekretoriatas paskelbs Europos Sąjungos oficialiajame leidinyje.
   Europos bendrijos ir Serbijos Respublikos
   SUSITARIMAS
   dėl vizų išdavimo tvarkos supaprastinimo
   EUROPOS BENDRIJA (toliau – Bendrija)
   ir
   SERBIJOS RESPUBLIKA (toliau – Šalys);
   ATSIŽVELGDAMOS į Serbijos Respublikos Europos perspektyvą, Europos bendrijos (ES valstybių narių) ir Serbijos Respublikos pradėtas derybas dėl Stabilizacijos ir asociacijos susitarimo (SAS) ir į 2006 m. sausio mėn. Tarybos priimtą Europos partnerystę;
   DAR KARTĄ PATVIRTINDAMOS ketinimą glaudžiai bendradarbiauti, atsižvelgdamos į būsimo SAS struktūras, skirtas vizų režimui tarp Serbijos Respublikos ir Europos Sąjungos liberalizuoti, kaip numatyta ES ir Vakarų Balkanų 2003 m. birželio 21 d. Salonikuose įvykusio aukščiausiojo lygio susitikimo išvadose;
   NORĖDAMOS – tai būtų pirmas konkretus žingsnis bevizio kelionių režimo link – palengvinti žmonių tarpusavio ryšius kaip svarbią sąlygą stabiliam ekonominių, humanitarinių, kultūrinių, mokslinių ir kitų ryšių plėtojimui, palengvinant vizų išdavimo tvarką Serbijos Respublikos piliečiams;
   ATSIŽVELGDAMOS į tai, kad visiems ES piliečiams netaikomas vizų reikalavimas vykstant į Serbijos Respubliką ne ilgesniam kaip 90 dienų laikotarpiui arba vykstant tranzitu per Serbijos Respublikos teritoriją;
   PRIPAŽINDAMOS, kad jei Serbijos Respublika vėl nustatytų vizos reikalavimą ES piliečiams, Serbijos Respublikos piliečiams pagal susitarimą taikomos tokios pačios lengvatos automatiškai abipusiškumo principu būtų taikomos ir ES piliečiams;
   PRIPAŽINDAMOS, kad toks vizų režimo supaprastinimas neturėtų skatinti nelegalios migracijos, ir
   skirdamos ypatingą dėmesį saugumui ir readmisijai,
   ATSIŽVELGDAMOS į Protokolą dėl Jungtinės Karalystės ir Airijos pozicijos ir Protokolą dėl Šengeno acquis integravimo į Europos Sąjungos teisės sistemą, pridėtus prie Europos Sąjungos sutarties ir Europos bendrijos steigimo sutarties, ir patvirtindamos, kad šio susitarimo nuostatos netaikomos Jungtinei Karalystei ir Airijai;
   ATSIŽVELGDAMOS į Protokolą dėl Danijos pozicijos, pridėtą prie Europos Sąjungos sutarties ir Europos bendrijos steigimo sutarties, ir patvirtindamos, kad šio susitarimo nuostatos netaikomos Danijos Karalystei,
   SUSITARĖ:
   1 straipsnis
   Tikslas ir taikymo sritis
   1.   Šiuo susitarimu siekiama supaprastinti vizų ne ilgesniam kaip 90 dienų per 180 dienų laikotarpiui išdavimo tvarką Serbijos Respublikos piliečiams.
   2.   Jei Serbijos Respublika vėl nustatytų vizos reikalavimą ES piliečiams ar tam tikroms ES piliečių kategorijoms, Serbijos Respublikos piliečiams pagal susitarimą taikomos tokios pačios lengvatos automatiškai abipusiškumo principu būtų taikomos ir atitinkamiems ES piliečiams.
   2 straipsnis
   Bendroji taisyklė
   1.   Šiuo susitarimu numatomas vizų išdavimo tvarkos supaprastinimas taikomas Serbijos Respublikos piliečiams tik tais atvejais, kai jie neatleidžiami nuo vizos reikalavimo pagal Bendrijos arba valstybių narių įstatymus ir kitus teisės aktus, šį susitarimą arba kitus tarptautinius susitarimus.
   2.   Šiame susitarime nenumatytiems klausimams, pvz., atsisakymui išduoti vizą, kelionės dokumentų pripažinimui, pragyvenimui pakankamų lėšų įrodymui ir draudimui įvažiuoti bei išsiuntimo priemonėms, taikoma Serbijos Respublikos, valstybių narių nacionalinė teisė arba Bendrijos teisė.
   3 straipsnis
   Apibrėžtys
   Šiame susitarime:

               a)

               Valstybė narė – bet kuri Europos Sąjungos valstybė narė, išskyrus Danijos Karalystę, Airijos Respubliką ir Jungtinę Karalystę;

               b)

               Europos Sąjungos pilietis – valstybės narės pilietis, kaip apibrėžta a punkte;

               c)

               Serbijos Respublikos pilietis – Serbijos Respublikos pilietybę turintis asmuo, kaip nustatyta jos nacionalinės teisės aktuose;

               d)

               Viza – valstybės narės išduotas leidimas arba priimtas sprendimas, reikalingas:

                           —

                           įvažiuoti numatytam buvimui į valstybę narę arba kelias valstybes nares, iš viso ne ilgiau kaip 90 dienų;

                           —

                           įvažiuoti siekiant vykti tranzitu per tos valstybės narės arba kelių valstybių narių teritoriją.

               e)

               Legaliai gyvenantis asmuo – Serbijos Respublikos pilietis, Bendrijos arba valstybių narių teisės aktų pagrindu turintis leidimą arba teisę valstybės narės teritorijoje būti ilgiau kaip 90 dienų.

         4 straipsnis
   Kelionės tikslą įrodantys dokumentai
   1.   Šių kategorijų Serbijos Respublikos piliečiams pakanka toliau išvardytų dokumentų vykimo į kitą šalį tikslui pagrįsti:

               a)

               oficialių delegacijų nariams, kurie pagal oficialų kvietimą Serbijos Respublikai dalyvauja susitikimuose, konsultacijose, derybose arba mainų programose, taip pat renginiuose, kuriuos valstybių narių teritorijoje organizuoja tarpvyriausybinės organizacijos:

                           —

                           Serbijos Respublikos valdžios institucijos laiško, patvirtinančio, kad vizos prašantis asmuo yra jos delegacijos narys, vykstantis į kitą šalį dalyvauti pirmiau minėtuose renginiuose, kartu su oficialaus kvietimo kopija;

               b)

               verslininkams ir verslo organizacijų atstovams:

                           —

                           raštiško priimančiojo juridinio asmens arba įmonės, tokio juridinio asmens arba įmonės biuro ar filialo, valstybės narės valstybės ar vietos valdžios institucijos arba prekybos ir pramonės parodų, konferencijų ir simpoziumų, rengiamų valstybių narių teritorijoje, organizacinio komiteto kvietimo, patvirtinto Serbijos Respublikos prekybos rūmų;

               c)

               vairuotojams, vykdantiems tarptautinius krovinių ir keleivių pervežimus į valstybių narių teritoriją Serbijos Respublikoje registruotomis transporto priemonėmis:

                           —

                           raštiško Serbijos Respublikos nacionalinės vežėjų asociacijos kvietimo dėl tarptautinių pervežimų keliais, kuriame nurodomas kelionių tikslas, trukmė ir dažnumas;

               d)

               traukinių, refrižeratorių ir lokomotyvų brigados nariams, vykstantiems į valstybių narių teritoriją:

                           —

                           raštiško kompetentingos Serbijos Respublikos geležinkelių įmonės kvietimo, kuriame nurodomas kelionių tikslas, trukmė ir dažnumas;

               e)

               žurnalistams:

                           —

                           profesinės organizacijos išduoto pažymėjimo arba kito dokumento, patvirtinančio, kad atitinkamas asmuo yra kvalifikuotas žurnalistas, ir jo (jos) darbdavio išduoto dokumento, kuriame nurodoma, kad kelionės tikslas – atlikti žurnalistinį darbą;

               f)

               mokslo, kultūros ir meno veikloje, įskaitant universitetų ir kitokias mainų programas, dalyvaujantiems asmenims:

                           —

                           priimančiosios organizacijos raštiško kvietimo dalyvauti tokioje veikloje;

               g)

               mokiniams, studentams, aukštesnės studijų pakopos studentams ir lydintiesiems mokytojams, kurie vyksta studijų arba mokymosi tikslais, įskaitant mainų programas ir kitokią su mokyklomis susijusią veiklą:

                           —

                           raštiško priimančiojo universiteto, koledžo arba mokyklos kvietimo arba studento pažymėjimo arba lankytinų kursų pažymėjimo;

               h)

               tarptautinių sporto renginių dalyviams ir juos lydintiems profesiniams partneriams:

                           —

                           priimančiosios organizacijos raštiško kvietimo: valstybių narių kompetentingų institucijų, nacionalinių sporto federacijų arba nacionalinių olimpinių komitetų;

               i)

               susigiminiavusių savivaldybių ir miestų organizuojamų oficialių mainų programų dalyviams:

                           —

                           šių savivaldybių ir miestų administracijų vadovų (merų) raštiško kvietimo;

               j)

               artimiems giminaičiams – sutuoktiniui, vaikams (įskaitant įvaikius), tėvams (įskaitant globėjus), seneliams ir anūkams, lankantiems Serbijos Respublikos piliečius, teisėtai gyvenančius valstybių narių teritorijoje:

                           —

                           priimančiojo asmens raštiško kvietimo;

               k)

               lankantiesiems kariškių arba civilių kapus:

                           —

                           oficialaus dokumento, patvirtinančio palaidojimo faktą ir tai, kad kapas yra išlikęs, taip pat dokumento, kuriame nurodytas pareiškėjo ir palaidoto asmens giminystės arba kitoks ryšys;

               l)

               į laidotuves vykstantiems asmenims:

                           —

                           oficialaus dokumento, patvirtinančio mirties faktą, taip pat dokumento, kuriame nurodytas pareiškėjo ir palaidoto asmens giminystės arba kitoks ryšys;

               m)

               dėl medicininių priežasčių besilankantiems asmenims ir, jei reikia, juos lydintiems asmenims:

                           —

                           oficialaus medicinos įstaigos dokumento, patvirtinančio, kad būtina medicininė priežiūra šioje institucijoje, būtinas lydintysis asmuo ir pakankamų finansinių lėšų medicininiam gydymui apmokėti įrodymo;

               n)

               pilietinės visuomenės organizacijų atstovams, kurie vyksta mokymosi, seminarų, konferencijų tikslais, įskaitant mainų programas:

                           —

                           priimančiosios organizacijos raštiško kvietimo, patvirtinimo, kad asmuo yra pilietinės visuomenės organizacijos atstovas ir tokios organizacijos įsteigimo pažymėjimo iš atitinkamo registro, išduoto valstybės valdžios institucijos laikantis nacionalinės teisės nuostatų;

               o)

               religinių bendruomenių Serbijos Respublikoje atstovams:

                           —

                           raštiško Serbijos Respublikoje registruotos religinės bendruomenės kvietimo, kuriame nurodomas kelionių tikslas, trukmė ir dažnumas;

               p)

               laisvųjų profesijų atstovams, dalyvaujantiems tarptautinėse parodose, konferencijose, simpoziumuose, seminaruose ar kituose panašiuose renginiuose, organizuojamuose valstybių narių teritorijoje:

                           —

                           priimančiosios organizacijos raštiško kvietimo, patvirtinančio, kad atitinkamas asmuo dalyvauja renginyje;

               q)

               turizmo tikslais keliaujantiems asmenims:

                           —

                           kelionių agentūros arba kelionių organizavimo paslaugų teikėjo, kurį, atsižvelgdamos į vietos konsulinį bendradarbiavimą, akreditavo valstybės narės, pažymėjimo arba kvito, patvirtinančio, kad buvo užsakyta organizuota kelionė.

         2.   Šio straipsnio 1 dalyje minimame raštiškame kvietime turi būti nurodyta tokia informacija:

               a)

               kviečiamojo asmens vardas ir pavardė, gimimo data, lytis, pilietybė, asmens tapatybės dokumento numeris, kelionės laikas ir tikslas, įvažiavimo į šalį skaičius ir, tam tikrais atvejais, kartu su kviečiamuoju asmeniu vykstančių sutuoktinio ir vaikų vardai ir pavardės;

               b)

               kviečiančiojo asmens vardas, pavardė ir adresas; arba

               c)

               kviečiančiojo juridinio asmens, įmonės ar organizacijos visas pavadinimas, adresas ir

                           —

                           jeigu kvietimą išduoda organizacija – kvietimą pasirašančio asmens vardas, pavardė ir pareigos;

                           —

                           jeigu kviečiantysis asmuo yra valstybės narės teritorijoje registruotas juridinis asmuo, įmonė, biuras ar jų filialas, – registracijos numeris pagal atitinkamos valstybės narės nacionalinės teisės aktus.

         3.   Visų šio straipsnio 1 dalyje išvardytų kategorijų piliečiams visų kategorijų vizos išduodamos supaprastinta tvarka, nereikalaujant jokio kito kelionės tikslo pagrindimo, kvietimo arba patvirtinimo, numatyto valstybių narių teisės aktuose.
   5 straipsnis
   Daugkartinių vizų išdavimas
   1.   Valstybių narių diplomatinės atstovybės ir konsulinės įstaigos išduoda daugkartines ne ilgiau kaip penkerius metus galiojančias vizas šių kategorijų piliečiams:

               a)

               nacionalinės, provincijos (regiono) Vyriausybės, Parlamento, Konstitucinio Teismo, Aukščiausiojo Kasacinio Teismo nariams, jeigu jie dėl savo pareigų vykdymo šiuo susitarimu nėra atleisti nuo vizos reikalavimo, išduodant vizą, kurios terminas neviršija tarnybinių įgaliojimų termino, jei šis yra trumpesnis nei 5 metai;

               b)

               oficialių delegacijų nuolatiniams nariams, kurie pagal oficialų kvietimą Serbijos Respublikai reguliariai dalyvauja susitikimuose, konsultacijose, derybose arba mainų programose, taip pat renginiuose, kuriuos valstybių narių teritorijoje organizuoja tarpvyriausybinės organizacijos;

               c)

               sutuoktiniui ir jaunesniems nei 21 metų arba išlaikomiems vaikams (įskaitant įvaikius) ir tėvams, lankantiems Serbijos Respublikos piliečius, teisėtai gyvenančius valstybių narių teritorijoje, išduodant vizą, kurios terminas neviršija leidimo teisėtai gyventi galiojimo trukmės.

         2.   Valstybių narių diplomatinės atstovybės ir konsulinės įstaigos išduoda daugkartines ne ilgiau kaip vienerius metus galiojančias vizas šių kategorijų piliečiams su sąlyga, kad per praėjusius metus jie buvo gavę bent vieną vizą, pasinaudojo ja laikydamiesi lankomos valstybės teisės aktų, reglamentuojančių įvažiavimą ir buvimą jos teritorijoje, ir kad prašymas gauti daugkartinę vizą yra pagrįstas:

               a)

               oficialių delegacijų nariams, kurie pagal oficialų kvietimą Serbijos Respublikai reguliariai dalyvauja susitikimuose, konsultacijose, derybose arba mainų programose, taip pat renginiuose, kuriuos valstybių narių teritorijoje organizuoja tarpvyriausybinės organizacijos;

               b)

               verslininkams ir verslo organizacijų atstovams, kurie reguliariai vyksta į valstybes nares;

               c)

               vairuotojams, vykdantiems tarptautinius krovinių ir keleivių pervežimus į valstybių narių teritoriją Serbijos Respublikoje registruotomis transporto priemonėmis;

               d)

               traukinių, refrižeratorių ir lokomotyvų brigados nariams tarptautiniuose traukiniuose, vykstančiuose į valstybių narių teritoriją;

               e)

               žurnalistams;

               f)

               mokslo, kultūros ir meno veikloje, įskaitant universitetų ir kitokias mainų programas, dalyvaujantiems asmenims, kurie reguliariai vyksta į valstybes nares;

               g)

               studentams ir aukštesnės studijų pakopos studentams, kurie reguliariai vyksta studijų arba mokymosi tikslais, įskaitant mainų programas;

               h)

               tarptautinių sporto renginių dalyviams ir juos lydintiems profesiniams partneriams;

               i)

               susigiminiavusių savivaldybių ir miestų organizuojamų oficialių mainų programų dalyviams;

               j)

               asmenims, kuriems dėl medicininių priežasčių būtina reguliariai lankytis, ir, jei reikia, juos lydintiems asmenims;

               k)

               pilietinės visuomenės organizacijų atstovams, kurie reguliariai vyksta į valstybes nares mokymosi, seminarų, konferencijų tikslais, įskaitant mainų programas;

               l)

               Serbijos Respublikoje registruotų religinių bendruomenių atstovams, kurie reguliariai vyksta į valstybes nares;

               m)

               laisvųjų profesijų atstovams, dalyvaujantiems tarptautinėse parodose, konferencijose, simpoziumuose, seminaruose ar kituose panašiuose renginiuose, kurie reguliariai vyksta į valstybes nares.

         3.   Valstybių narių diplomatinės atstovybės ir konsulinės įstaigos išduoda daugkartines vizas, kurios galioja nuo 2 iki 5 metų, šio straipsnio 2 dalyje išvardytų kategorijų asmenims su sąlyga, kad per praėjusius dvejus metus jie pasinaudojo vienerių metų trukmės daugkartine viza, laikydamiesi lankomos valstybės teisės aktų, reglamentuojančių įvažiavimą ir buvimą jos teritorijoje, ir kad prašymas gauti daugkartinę vizą vis dar yra pagrįstas.
   4.   Šio straipsnio 1–3 dalyse išvardytų asmenų visa buvimo valstybių narių teritorijoje trukmė negali viršyti 90 dienų per 180 dienų laikotarpį.
   6 straipsnis
   Prašymo išduoti vizą nagrinėjimo mokestis
   1.   Mokestis už Serbijos Respublikos piliečių prašymų išduoti vizą tvarkymą yra 35 EUR.
   Ši suma gali būti peržiūrėta 14 straipsnio 4 dalyje numatyta tvarka.
   Jei Serbijos Respublika vėl nustatytų vizos reikalavimą ES piliečiams, Serbijos Respublikos imamas vizos mokestis turėtų būti ne didesnis nei 35 EUR arba nei suma, dėl kurios susitarta peržiūrėjus mokestį 14 straipsnio 4 dalyje nustatyta tvarka.
   2.   Nuo prašymo išduoti vizą nagrinėjimo mokesčio atleidžiami šių kategorijų asmenys:

               a)

               oficialių delegacijų nariai, kurie pagal oficialų kvietimą Serbijos Respublikai dalyvauja susitikimuose, konsultacijose, derybose arba mainų programose, taip pat renginiuose, kuriuos valstybių narių teritorijoje organizuoja tarpvyriausybinės organizacijos;

               b)

               nacionalinės, provincijos (regiono) Vyriausybės, Parlamento, Konstitucinio Teismo, Aukščiausiojo Kasacinio Teismo nariai, jeigu jie šiuo susitarimu nėra atleisti nuo vizos reikalavimo;

               c)

               mokslo, kultūros ir meno veikloje, įskaitant universitetų ir kitokias mainų programas, dalyvaujantys asmenys;

               d)

               mokiniai, studentai, aukštesnės studijų pakopos studentai ir lydintieji mokytojai, kurie vyksta studijų arba mokymosi tikslais, įskaitant mainų programas ir kitokią su mokyklomis susijusią veiklą;

               e)

               tarptautinių sporto renginių dalyviai ir juos lydintys profesiniai partneriai;

               f)

               susigiminiavusių savivaldybių ir miestų organizuojamų oficialių mainų programų dalyviai;

               g)

               neįgalūs asmenys ir, jei reikia, juos lydintis asmuo;

               h)

               pilietinės visuomenės organizacijų atstovai, kurie vyksta į susitikimus, seminarus, dalyvauja mainų programose arba mokymo kursuose;

               i)

               asmenys, pateikę dokumentus, įrodančius jų kelionės būtinybę dėl humanitarinių priežasčių, įskaitant skubios medicininės pagalbos gavimą, ir tokį asmenį lydintis asmuo, vykstantys į artimo giminaičio laidotuves arba norintys aplankyti rimtai sergantį artimą giminaitį;

               j)

               žurnalistai;

               k)

               vairuotojai, vykdantys tarptautinius krovinių ir keleivių pervežimus į valstybių narių teritoriją Serbijos Respublikoje registruotomis transporto priemonėmis;

               l)

               traukinių, refrižeratorių ir lokomotyvų brigados nariai, vykstantys į valstybių narių teritoriją;

               m)

               artimi giminaičiai – sutuoktinis, vaikai (įskaitant įvaikius), tėvai (įskaitant globėjus), seneliai ir anūkai, – lankantys Serbijos Respublikos piliečius, teisėtai gyvenančius valstybių narių teritorijoje;

               n)

               Serbijos Respublikoje registruotų religinių bendruomenių atstovai, kurie reguliariai vyksta į valstybes nares;

               o)

               laisvųjų profesijų atstovai, dalyvaujantys tarptautinėse parodose, konferencijose, simpoziumuose, seminaruose ar kituose panašiuose renginiuose, organizuojamuose valstybių narių teritorijoje;

               p)

               pensininkai;

               q)

               vaikai iki 6 metų.

         3.   Nukrypdamos nuo šio straipsnio 1 dalies, Bulgarija ir Rumunija, kurioms Šengeno acquis yra privalomas, bet kurios dar neišduoda Šengeno vizų, Serbijos Respublikos piliečius gali atleisti nuo prašymo išduoti nacionalinę trumpalaikę vizą nagrinėjimo mokesčio iki dienos, kai jos bus visiškai įgyvendinusios Šengeno acquis vizų politikos srityje ir kuri turi būti nustatyta Tarybos sprendimu.
   7 straipsnis
   Prašymo išduoti vizą nagrinėjimo trukmė
   1.   Valstybių narių diplomatinės atstovybės ir konsulinės įstaigos priima sprendimą dėl prašymo išduoti vizą per 10 kalendorinių dienų nuo prašymo ir vizai išduoti reikalingų dokumentų gavimo.
   2.   Atskirais atvejais, t. t. jeigu prašymą reikia nagrinėti išsamiau, sprendimo dėl prašymo išduoti vizą priėmimo laikotarpis gali būti pratęstas iki 30 kalendorinių dienų.
   3.   Skubiais atvejais sprendimo dėl prašymo išduoti vizą priėmimo laikotarpis gali būti sutrumpintas iki 3 arba mažiau darbo dienų.
   8 straipsnis
   Išvykimas, jeigu buvo prarasti arba pavogti dokumentai
   Europos Sąjungos ir Serbijos Respublikos piliečiai, kurie pametė savo asmens tapatybės dokumentus arba iš kurių šie dokumentai buvo pavogti jiems lankantis Serbijos Respublikos arba valstybių narių teritorijoje, gali išvykti iš šios teritorijos be jokios vizos arba kitokio leidimo, pateikdami galiojančius asmens tapatybės dokumentus, suteikiančius teisę kirsti sieną ir išduotus valstybių narių arba Serbijos Respublikos diplomatinių atstovybių arba konsulinių įstaigų.
   9 straipsnis
   Vizos pratęsimas išskirtinėmis aplinkybėmis
   Serbijos Respublikos piliečiams, kurie neturi galimybės išvykti iš valstybių narių teritorijos iki jų vizoje nurodytos datos dėl force majeure priežasčių, vizos terminas pratęsiamas nemokamai pagal priimančiosios valstybės teisės aktus laikotarpiui, kurio reikia grįžti į valstybę, kurioje jie gyvena.
   10 straipsnis
   Diplomatiniai pasai
   1.   Serbijos Respublikos piliečiai, turintys galiojančius diplomatinius pasus, gali įvažiuoti, išvažiuoti arba vykti tranzitu per valstybių narių teritoriją be vizų.
   2.   Šio straipsnio 1 dalyje minimi asmenys gali būti valstybių narių teritorijoje ne ilgiau kaip 90 dienų per 180 dienų laikotarpį.
   11 straipsnis
   Teritorinis vizų galiojimas
   Atsižvelgiant į nacionalines valstybių narių taisykles ir teisės aktus dėl nacionalinio saugumo ir ES taisykles dėl riboto teritorinio galiojimo vizų, Serbijos Respublikos piliečiai gali keliauti valstybių narių teritorijoje tuo pačiu pagrindu kaip ir Europos Sąjungos piliečiai.
   12 straipsnis
   Jungtinis susitarimo valdymo komitetas
   1.   Šalys įsteigia Jungtinį ekspertų komitetą (toliau – komitetas), sudarytą iš Europos bendrijos ir Serbijos Respublikos atstovų. Bendrijai atstovauja Europos Bendrijų Komisija, kuriai padeda valstybių narių ekspertai.
   2.   Komiteto uždaviniai yra:

               a)

               prižiūrėti, kaip įgyvendinamas šis susitarimas;

               b)

               siūlyti šio susitarimo pataisas arba papildymus;

               c)

               spręsti ginčus, kylančius dėl šio susitarimo nuostatų aiškinimo ar taikymo.

         3.   Komitetas susitinka pagal poreikį vienos iš šalių prašymu bent kartą per metus.
   4.   Komitetas nustato savo darbo tvarkos taisykles.
   13 straipsnis
   Šio susitarimo ryšys su dvišaliais valstybių narių ir Serbijos Respublikos susitarimais
   1.   Nuo įsigaliojimo dienos šio susitarimo nuostatos yra viršesnės už visų dvišalių arba daugiašalių sutarčių ar susitarimų, sudarytų tarp atskirų valstybių narių ir Serbijos Respublikos, nuostatas tiek, kiek šių sutarčių ar susitarimų nuostatos apima klausimus, reglamentuojamus šiuo susitarimu.
   2.   Dvišalių sutarčių ar susitarimų, kuriuos atskiros valstybės narės ir Serbijos Respublika pasirašė iki 2007 m. sausio 1 d. ir kuriuose numatyta, kad tarnybinius pasus turintys asmenys atleidžiami nuo vizos reikalavimo, nuostatos toliau taikomos 5 metus nuo šio susitarimo įsigaliojimo nepažeidžiant atitinkamų valstybių narių arba Serbijos Respublikos teisės denonsuoti arba sustabdyti šiuos dvišalius susitarimus minėtu 5 metų laikotarpiu.
   14 straipsnis
   Baigiamosios nuostatos
   1.   Šį susitarimą šalys ratifikuoja arba tvirtina pagal savo atitinkamas procedūras ir jis įsigalioja kito mėnesio po dienos, kai šalys pranešė viena kitai, kad jos atliko pirmiau minėtas procedūras, pirmąją dieną.
   2.   Nukrypstant nuo šio straipsnio 1 dalies, šis susitarimas įsigalioja tik Europos bendrijos ir Serbijos Respublikos susitarimo dėl asmenų readmisijos įsigaliojimo dieną, jeigu ši diena yra vėlesnė už šio straipsnio 1 dalyje nurodytą datą.
   3.   Šis susitarimas sudaromas neapibrėžtam laikotarpiui, nebent būtų nutrauktas pagal šio straipsnio 6 dalį.
   4.   Šis susitarimas gali būti keičiamas raštišku šalių susitarimu. Pakeitimai įsigalioja po to, kai šalys viena kitai praneša, kad jos atliko tam reikalingas vidaus procedūras.
   5.   Kiekviena šalis gali visiškai arba iš dalies sustabdyti šio susitarimo taikymą viešosios tvarkos, nacionalinio saugumo užtikrinimo arba visuomenės sveikatos apsaugos sumetimais. Apie sprendimą dėl sustabdymo kitai šaliai pranešama ne vėliau kaip likus 48 valandoms iki tokio sprendimo įsigaliojimo. Šio susitarimo taikymą sustabdžiusi šalis iš karto informuoja kitą šalį, jeigu sustabdymo priežastys nustoja galioti.
   6.   Kiekviena šalis gali nutraukti šį susitarimą raštu pranešdama kitai šaliai. Šis susitarimas netenka galios po 90 dienų nuo tokio pranešimo dienos.

      Priimta du tūkstančiai septintų metų rugsėjo aštuonioliktą dieną Briuselyje dviem egzemplioriais visomis oficialiosiomis šalių kalbomis; visi tekstai yra autentiški.

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunitá Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen
         За Европску зајелницу

         За Република Сърбия
         Por la República de Serbia
         Za Republiku Srbsko
         For Republikken Serbien
         Für die Republik Serbien
         Serbia Vabariigi nimel
         Για τη Δημοκρατία της Σερβίας
         For the Republic of Serbia
         Pour la République de Serbie
         Per la Repubblica di Serbia
         Serbijas Republikas vārdā
         Serbijos Respublikos vardu
         A Szerb Köztársaság részéről
         Għar-Repubblika tas-Serbja
         Voor de Republiek Servië
         W imieniu Republiki Serbii
         Pela República da Sérvia
         Pentru Republica Serbia
         Za Srbskú republiku
         Za Republiko Srbijo
         Serbian tasavallan puolesta
         För Republiken Serbien
         За Република Србиjу

   PRIEDAS
   SUSITARIMO DĖL VALSTYBIŲ NARIŲ, KURIOS TAIKO NE VISĄ ŠENGENO ACQUIS, PROTOKOLAS
   Valstybės narės, kurioms Šengeno acquis yra privalomas, tačiau kurios dar neišduoda Šengeno vizų, laukdamos atitinkamo Tarybos sprendimo dėl tokių vizų išdavimo, išduoda nacionalines vizas, kurios galioja tik jų teritorijoje.
   Šios valstybės narės gali vienašališkai pripažinti Šengeno vizas ir leidimus gyventi tranzito per jų teritoriją tikslu pagal 2006 m. birželio 14 d. Europos Parlamento ir Tarybos sprendimą Nr. 895/2006/EB.
   2006 m. birželio 14 d. Europos Parlamento ir Tarybos sprendimas Nr. 895/2006/EB netaikomas Rumunijai ir Bulgarijai, todėl Europos Komisija pasiūlys panašias nuostatas, kad šios šalys galėtų vienašališkai pripažinti Šengeno vizas ir leidimus gyventi bei kitus panašius dokumentus, išduotus valstybių narių, visapusiškai dar nedalyvaujančių Šengeno erdvėje, vykti tranzitu per jų teritoriją.
   BENDRA DEKLARACIJA DĖL DANIJOS
   Šalys pažymi, kad šis susitarimas netaikomas Danijos Karalystės diplomatinių atstovybių ir konsulinių įstaigų vizų išdavimo tvarkai.
   Tokiomis aplinkybėmis pageidautina, kad Danijos ir Serbijos Respublikos valdžios institucijos nedelsdamos sudarytų dvišalį susitarimą dėl trumpalaikių vizų išdavimo tvarkos supaprastinimo panašiomis sąlygomis, kokios nustatytos Europos bendrijos ir Serbijos Respublikos susitarimu.
   BENDRA DEKLARACIJA DĖL JUNGTINĖS KARALYSTĖS IR AIRIJOS
   Šalys pažymi, kad šis susitarimas netaikomas Jungtinės Karalystės ir Airijos teritorijoje.
   Tokiomis aplinkybėmis pageidautina, kad Jungtinės Karalystės, Airijos ir Serbijos Respublikos valdžios institucijos sudarytų dvišalius susitarimus dėl vizų išdavimo tvarkos supaprastinimo.
   BENDRA DEKLARACIJA DĖL ISLANDIJOS IR NORVEGIJOS
   Šalys atkreipia dėmesį į glaudžius Europos bendrijos ir Norvegijos bei Islandijos santykius, visų pirma pagal 1999 m. gegužės 18 d. susitarimą dėl šių šalių asociacijos įgyvendinant, taikant ir plėtojant Šengeno acquis.
   Tokiomis aplinkybėmis pageidautina, kad Norvegijos, Islandijos ir Serbijos Respublikos valdžios institucijos nedelsdamos sudarytų dvišalius susitarimus dėl trumpalaikių vizų išdavimo tvarkos supaprastinimo panašiomis sąlygomis, kokios nustatytos Europos bendrijos ir Serbijos Respublikos susitarimu.
   BENDRA DEKLARACIJA DĖL ŠVEICARIJOS KONFEDERACIJOS IR LICHTENŠTEINO
   (prireikus)
   Jei Europos Sąjungos, Europos bendrijos ir Šveicarijos Konfederacijos susitarimas dėl Šveicarijos Konfederacijos asociacijos įgyvendinant, taikant ir plėtojant Šengeno acquis ir prie šio susitarimo pridėti protokolai dėl Lichtenšteino bus įsigalioję tuo metu, kai bus baigtos derybos su Serbijos Respublika, panaši deklaracija bus taip pat padaryta dėl Šveicarijos ir Lichtenšteino.
   EUROPOS BENDRIJOS DEKLARACIJA DĖL VIZOS REIKALAVIMO TARNYBINIUS PASUS TURINTIEMS ASMENIMS PERŽIŪRĖJIMO
   Dvišalių sutarčių ar susitarimų, kuriuos atskiros valstybės narės ir Serbijos Respublika pasirašė iki 2007 m. sausio 1 d. ir kuriuose numatyta, kad tarnybinius pasus turintys asmenys atleidžiami nuo vizos reikalavimo, nuostatos toliau taikomos tik 5 metus nuo šio susitarimo įsigaliojimo nepažeidžiant atitinkamų valstybių narių arba Serbijos Respublikos teisės denonsuoti arba sustabdyti šiuos dvišalius susitarimus minėtu 5 metų laikotarpiu, todėl Europos bendrija ne vėliau kaip per 4 metus nuo šio susitarimo įsigaliojimo iš naujo įvertins tarnybinius pasus turinčių asmenų padėtį, atsižvelgdama į tai, kad tuo tikslu 14 straipsnio 4 dalyje nustatyta tvarka susitarimas gali būti iš dalies pakeistas.
   EUROPOS BENDRIJOS DEKLARACIJA DĖL VIZOS PRAŠANČIŲ ASMENŲ GALIMYBĖS GAUTI INFORMACIJĄ, TAIP PAT DĖL INFORMACIJOS APIE TRUMPALAIKIŲ VIZŲ IŠDAVIMO TVARKĄ BEI DOKUMENTŲ, REIKALINGŲ TEIKIANT PRAŠYMĄ IŠDUOTI TRUMPALAIKES VIZAS, DERINIMO
   Pripažindama skaidrumo vizos prašančių asmenų atžvilgiu svarbą, Europos bendrija primena, kad 2006 m. liepos 19 d. Europos Komisija priėmė teisės akto projektą dėl Bendrųjų konsulinių instrukcijų dėl vizų diplomatinėms atstovybėms ir konsulinėms įstaigoms išdėstymo nauja redakcija, kurį šiuo metu svarsto Europos Parlamentas ir Taryba, ir kuriame aptariamos vizos prašančių asmenų patekimo į valstybių narių diplomatines atstovybes ir konsulines įstaigas sąlygos.
   Kalbant apie informaciją, teiktiną vizos prašantiems asmenims, Europos bendrija mano, kad reikėtų imtis atitinkamų priemonių.
   Apskritai vizos prašantiems asmenims pateikti apibendrintą pagrindinę informaciją apie prašymo išduoti vizą pateikimo tvarką bei sąlygas ir jų galiojimą.
   Europos bendrija sudarys minimalių reikalavimų sąrašą, siekiant užtikrinti, kad vizos prašantiems serbams bus pateikta suderinta ir vienoda pagrindinė informacija ir kad iš jų bus reikalaujama pateikti iš esmės tokius pačius patvirtinamuosius dokumentus.
   Pirmiau minėta informacija, įskaitant kelionių agentūrų ir kelionių organizavimo paslaugų teikėjų, įgaliotų atsižvelgiant į vietos konsulinį bendradarbiavimą, sąrašą, turi būti plačiai paskleista (konsulinių įstaigų informacijos stenduose, brošiūrose, internetiniuose tinklapiuose ir kt.).
   Valstybių narių diplomatinės atstovybės ir konsulinės įstaigos teikia informaciją apie Šengeno acquis numatytas galimybes kiekvienu atskiru atveju supaprastinti trumpalaikių vizų išdavimą.
   Europos bendrija atkreipia dėmesį į tai, kad Serbijos valdžios institucijos pareiškė esančios pasirengusios padėti platinti minėtą informaciją.
   EUROPOS BENDRIJOS DEKLARACIJA DĖL ŠEIMOS NARIŲ IR BONA FIDE PAREIŠKĖJŲ PATEIKIAMŲ PRAŠYMŲ NAGRINĖJIMO TVARKOS SUPAPRASTINIMO
   Europos bendrija atkreipia dėmesį į Serbijos Respublikos pasiūlymą išplėsti šeimos narių, kuriems turėtų būti taikoma supaprastinta prašymų nagrinėjimo tvarka, sąvoką ir į Serbijos Respublikos teikiamą svarbą tokios kategorijos asmenų judėjimo tvarkos supaprastinimui.
   Siekiant palengvinti didesnio skaičiaus asmenų, turinčių giminystės ryšių (visų pirma seserų bei brolių ir jų vaikų) su Serbijos Respublikos piliečiais, teisėtai gyvenančiais valstybių narių teritorijoje, judumą, Europos bendrija ragina valstybių narių konsulines įstaigas visapusiškai pasinaudoti acquis communautaire numatytomis galimybėmis šios kategorijos asmenims taikyti supaprastintą vizų išdavimo tvarką, įskaitant, visų pirma, iš pareiškėjų reikalaujamų įrodomųjų dokumentų supaprastinimą, atleidimą nuo prašymų išduoti vizą nagrinėjimo mokesčių ir, tam tikrais atvejais, daugkartinių vizų išdavimą.
   Be to, Europos bendrija taip pat ragina valstybių narių konsulines įstaigas visapusiškai pasinaudoti šiomis galimybėmis bona fide pareiškėjams taikyti supaprastintą vizų išdavimo tvarką.
   BULGARIJOS, VENGRIJOS IR RUMUNIJOS POLITINĖ DEKLARACIJA DĖL VIETINIO EISMO PER SIENĄ
   Bulgarija, Vengrija ir Rumunija pareiškia norą pradėti derybas dėl dvišalių susitarimų su Serbijos Respublika siekiant įgyvendinti vietinio eismo per sieną režimą, įvestą 2006 m. gruodžio 20 d. Reglamentu (EB) Nr. 1931/2006, nustatančiu vietinio eismo per valstybių narių išorines sausumos sienas taisykles ir iš dalies keičiančiu Šengeno konvencijos nuostatas.


title: 2016 m. rugpjūčio 4 d. Tarybos sprendimas (BUSP) 2016/1783 dėl Europos Sąjungos ir Afganistano Islamo Respublikos susitarimo pasikeičiant laiškais dėl susitarimo dėl Europos Sąjungos policijos misijos Afganistane (EUPOL AFGHANISTAN) statuso galiojimo pratęsimo pasirašymo ir sudarymo Sąjungos vardu

text:
8.10.2016

               LT

               Europos Sąjungos oficialusis leidinys

               L 273/1

         TARYBOS SPRENDIMAS (BUSP) 2016/1783
   2016 m. rugpjūčio 4 d.
   dėl Europos Sąjungos ir Afganistano Islamo Respublikos susitarimo pasikeičiant laiškais dėl susitarimo dėl Europos Sąjungos policijos misijos Afganistane (EUPOL AFGHANISTAN) statuso galiojimo pratęsimo pasirašymo ir sudarymo Sąjungos vardu
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 37 straipsnį, kartu su Sutarties dėl Europos Sąjungos veikimo 218 straipsnio 5 ir 6 dalimis,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2007 m. gegužės 30 d. Bendraisiais veiksmais 2007/369/BUSP (1) Taryba įkūrė Europos Sąjungos policijos misiją Afganistane (EUPOL AFGHANISTAN). EUPOL AFGHANISTAN įgaliojimai su pakeitimais, padarytais Sprendimu 2014/922/BUSP (2), nustoja galioti 2016 m. gruodžio 31 d.;

               (2)

               2010 m. spalio 14 d. Sąjunga ir Afganistano Islamo Respublika pasirašė Susitarimą (3) dėl EUPOL AFGHANISTAN statuso (SOMA). Tas susitarimas nustoja galioti 2016 m. spalio 14 d.;

               (3)

               2015 m. spalio 26 d. Tarybai priėmus sprendimą, kuriuo suteikiami įgaliojimai pradėti derybas, Sąjungos vyriausiasis įgaliotinis užsienio reikalams ir saugumo politikai pagal Europos Sąjungos sutarties (ES sutartis) 37 straipsnį vedė derybas dėl Sąjungos ir Afganistano Islamo Respublikos susitarimo pasikeičiant laiškais siekiant pratęsti SOMA galiojimą, kad EUPOL AFGHANISTAN galėtų įvykdyti visus savo įgaliojimus ir kad EUPOL AFGHANISTAN galėtų būti užbaigta;

               (4)

               Susitarimas pasikeičiant laiškais turėtų būti patvirtintas,

         PRIĖMĖ ŠĮ SPRENDIMĄ:
   1 straipsnis
   Sąjungos vardu patvirtinamas Europos Sąjungos ir Afganistano Islamo Respublikos susitarimas pasikeičiant laiškais dėl Europos Sąjungos ir Afganistano Islamo Respublikos susitarimo dėl Europos Sąjungos policijos misijos Afganistane (EUPOL AFGHANISTAN) statuso galiojimo pratęsimo.
   Susitarimo pasikeičiant laiškais tekstas pridedamas prie šio sprendimo.
   2 straipsnis
   Tarybos pirmininkas įgaliojamas paskirti asmenį (-is), įgaliotą (-us) pasirašyti Susitarimą pasikeičiant laiškais, kad įpareigotų Sąjungą.
   3 straipsnis
   Šis sprendimas įsigalioja jo priėmimo dieną.

      Priimta Briuselyje 2016 m. rugpjūčio 4 d.

            Tarybos vardu

            Pirmininkas

         M. LAJČÁK

      (1)  2007 m. gegužės 30 d. Tarybos bendrieji veiksmai 2007/369/BUSP dėl Europos Sąjungos policijos misijos Afganistane įkūrimo (EUPOL AFGHANISTAN) (OL L 139, 2007 5 31, p. 33).

      (2)  2014 m. gruodžio 17 d. Tarybos sprendimas 2014/922/BUSP, kuriuo iš dalies keičiamas Sprendimas 2010/279/BUSP dėl Europos Sąjungos policijos misijos Afganistane (EUPOL AFGHANISTAN) ir pratęsiamas jo galiojimas (OL L 363, 2014 12 18, p. 152).

      (3)  Europos Sąjungos ir Afganistano Islamo Respublikos susitarimas pasikeičiant laiškais dėl susitarimo dėl Europos Sąjungos policijos misijos Afganistane (EUPOL AFGHANISTAN) (OL L 294, 2010 11 12, p. 2).


title: 2011 m. lapkričio 14 d. Tarybos sprendimas dėl Europos profesinio mokymo plėtros centro valdančiosios tarybos narių skyrimo ir pakeitimo

text:
30.11.2011

               LT

               Europos Sąjungos oficialusis leidinys

               C 349/2

         TARYBOS SPRENDIMAS
   2011 m. lapkričio 14 d.
   dėl Europos profesinio mokymo plėtros centro valdančiosios tarybos narių skyrimo ir pakeitimo
   2011/C 349/02
   EUROPOS SĄJUNGOS TARYBA,
   atsižvelgdama į 1975 m. vasario 10 d. Tarybos reglamentą (EEB) Nr. 337/75 dėl Europos profesinio mokymo plėtros centro įsteigimo, ypač į jo 4 straipsnį (1),
   atsižvelgdama į Komisijos Tarybai pateiktą darbuotojų atstovų kategorijos nario kandidatūrą,
   kadangi:

               (1)

               2009 m. rugsėjo 14 d. sprendimu (2) Taryba paskyrė Europos profesinio mokymo plėtros centro valdančiosios tarybos narius laikotarpiui nuo 2009 m. rugsėjo 18 d. iki 2012 m. rugsėjo 17 d.;

               (2)

               atsistatydinus Leslie MANASSEH tapo laisva Centro valdančiosios tarybos darbuotojų atstovų kategorijos nario vieta,

         NUSPRENDĖ:
   Vienintelis straipsnis
   Europos profesinio mokymo plėtros centro valdančiosios tarybos nariu likusiam kadencijos laikui iki 2012 m. rugsėjo 17 d. skiriamas šis asmuo:

      DARBUOTOJŲ ORGANIZACIJŲ ATSTOVAI:

               JUNGTINĖ KARALYSTĖ

               Iain MURRAY
               TUC (UK)

      Priimta Briuselyje 2011 m. lapkričio 14 d.

            Tarybos vardu

            Pirmininkas

         M. SAWICKI

      (1)  OL L 39, 1975 2 13, p. 1.

      (2)  OL C 226, 2009 9 19, p. 2.


title: 2014/466/BUSP: 2014 m. liepos 10 d. Politinio ir saugumo komiteto sprendimas EUFOR RCA/4/2014 dėl trečiosios valstybės įnašo į Europos Sąjungos karinę operaciją Centrinės Afrikos Respublikoje (EUFOR RCA) priėmimo

text:
18.7.2014

               LT

               Europos Sąjungos oficialusis leidinys

               L 212/11

         POLITINIO IR SAUGUMO KOMITETO SPRENDIMAS EUFOR RCA/4/2014
   2014 m. liepos 10 d.
   dėl trečiosios valstybės įnašo į Europos Sąjungos karinę operaciją Centrinės Afrikos Respublikoje (EUFOR RCA) priėmimo

      (2014/466/BUSP)

   POLITINIS IR SAUGUMO KOMITETAS,
   atsižvelgdamas į Europos Sąjungos sutartį, ypač į jos 38 straipsnio trečią pastraipą,
   atsižvelgdamas į 2014 m. vasario 10 d. Tarybos sprendimą 2014/73/BUSP dėl Europos Sąjungos karinės operacijos Centrinės Afrikos Respublikoje (EUFOR RCA) (1), ypač į jo 8 straipsnio 2 dalį,
   kadangi:

               (1)

               pagal Sprendimo 2014/73/BUSP 8 straipsnio 2 dalį Taryba įgaliojo Politinį ir saugumo komitetą (toliau – PSK) priimti atitinkamus sprendimus dėl trečiųjų valstybių siūlomų įnašų priėmimo;

               (2)

               atsižvelgiant į EUFOR RCA ES operacijos vado rekomendaciją dėl Turkijos įnašo ir Europos Sąjungos karinio komiteto patarimą, Turkijos įnašas į Europos Sąjungos karinę operaciją Centrinės Afrikos Respublikoje (EUFOR RCA) turėtų būti priimtas;

               (3)

               pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 22 dėl Danijos pozicijos 5 straipsnį Danija nedalyvauja rengiant ir įgyvendinant su gynyba susijusius Sąjungos sprendimus bei veiksmus,

         PRIĖMĖ ŠĮ SPRENDIMĄ:
   1 straipsnis
   1.   Turkijos įnašas į EUFOR RCA yra priimamas ir laikomas dideliu.
   2.   Turkija atleidžiama nuo finansinių įnašų į EUFOR RCA biudžetą.
   2 straipsnis
   Šis sprendimas įsigalioja jo priėmimo dieną.

      Priimta Briuselyje 2014 m. liepos 10 d.

            Politinio ir saugumo komiteto vardu

            Pirmininkas

         W. STEVENS

      (1)  OL L 40, 2014 2 11, p. 59.


title: 2007/181/EB: 2007 m. kovo 19 d. Tarybos sprendimas dėl Nyderlandams atstovaujančio Regionų komiteto pakaitinio nario skyrimo

text:
24.3.2007

               LT

               Europos Sąjungos oficialusis leidinys

               L 84/36

      TARYBOS SPRENDIMAS

   2007 m. kovo 19 d.
   dėl Nyderlandams atstovaujančio Regionų komiteto pakaitinio nario skyrimo
   (2007/181/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 263 straipsnį,
   atsižvelgdama į Nyderlandų Vyriausybės pasiūlymą,
   kadangi:

               (1)

               2006 m. sausio 24 d. Taryba priėmė Sprendimą 2006/116/EB dėl Regionų komiteto narių ir pakaitinių narių skyrimo laikotarpiui nuo 2006 m. sausio 26 d. iki 2010 m. sausio 25 d. (1).

               (2)

               Atsistatydinus P. C. KRIKKE tapo laisva viena pakaitinio nario vieta,

         NUSPRENDĖ:
   1 straipsnis
   Regionų komiteto pakaitiniu nariu likusiam kadencijos laikui iki 2010 m. sausio 25 d. skiriamas:
   Bas VERKERK, burgemeester van Delft,
   vietoje Pauline KRIKKE.
   2 straipsnis
   Šis sprendimas įsigalioja jo priėmimo dieną.

      Priimta Briuselyje, 2007 m. kovo 19 d.

            Tarybos vardu

            Pirmininkas

         Horst SEEHOFER

      (1)  OL L 56, 2006 2 25, p. 75.


title: 2017 m. liepos 4 d. Tarybos sprendimas (BUSP) 2017/1193, kuriuo iš dalies keičiami Bendrieji veiksmai 2005/889/BUSP dėl Europos Sąjungos pasienio pagalbos misijos Rafah perėjimo punktui (ES PPM Rafah) įsteigimo

text:
5.7.2017

               LT

               Europos Sąjungos oficialusis leidinys

               L 172/12

         TARYBOS SPRENDIMAS (BUSP) 2017/1193
   2017 m. liepos 4 d.
   kuriuo iš dalies keičiami Bendrieji veiksmai 2005/889/BUSP dėl Europos Sąjungos pasienio pagalbos misijos Rafah perėjimo punktui (ES PPM Rafah) įsteigimo
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 28 straipsnį, 42 straipsnio 4 dalį ir 43 straipsnio 2 dalį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2005 m. gruodžio 12 d. Taryba priėmė Bendruosius veiksmus 2005/889/BUSP (1) dėl Europos Sąjungos pasienio pagalbos misijos Rafah perėjimo punktui (ES PPM Rafah) įsteigimo;

               (2)

               2016 m. liepos 7 d. Taryba priėmė Sprendimą (BUSP) 2016/1107 (2), kuriuo iš dalies keičiami Bendrieji veiksmai 2005/889/BUSP ir jų galiojimo terminas pratęsiamas iki 2017 m. birželio 30 d.;

               (3)

               atlikus strateginę ES PPM Rafah peržiūrą, misijos galiojimas turėtų būti pratęstas papildomam 12 mėnesių laikotarpiui iki 2018 m. birželio 30 d.;

               (4)

               todėl reikėtų atitinkamai iš dalies pakeisti Bendruosius veiksmus 2005/889/BUSP;

               (5)

               ES PPM Rafah bus vykdoma tokiomis aplinkybėmis, kurios gali pablogėti ir galėtų trukdyti siekti Sutarties 21 straipsnyje nustatytų Sąjungos išorės veiksmų tikslų,

         PRIĖMĖ ŠĮ SPRENDIMĄ:
   1 straipsnis
   Bendrieji veiksmai 2005/889/BUSP iš dalies keičiami taip:

               1)

               13 straipsnio 1 dalis papildoma šia pastraipa:
               „Orientacinė finansavimo suma, skirta su ES PPM Rafah susijusioms išlaidoms padengti laikotarpiu nuo 2017 m. liepos 1 d. iki 2018 m. birželio 30 d., yra 1 980 000 EUR.“;

               2)

               16 straipsnio antra pastraipa pakeičiama taip:
               „Jie nustoja galioti 2018 m. birželio 30 d.“

         2 straipsnis
   Šis sprendimas įsigalioja jo priėmimo dieną.
   Jis taikomas nuo 2017 m. liepos 1 d.

      Priimta Briuselyje 2017 m. liepos 4 d.

            Tarybos vardu

            Pirmininkas

         M. MAASIKAS

      (1)  2005 m. gruodžio 12 d. Tarybos bendrieji veiksmai 2005/889/BUSP dėl Europos Sąjungos pasienio pagalbos misijos Rafah perėjimo punktui (ES PPM Rafah) įsteigimo (OL L 327, 2005 12 14, p. 28).

      (2)  2016 m. liepos 7 d. Tarybos sprendimas (BUSP) 2016/1107, kuriuo iš dalies keičiami Bendrieji veiksmai 2005/889/BUSP dėl Europos Sąjungos pasienio pagalbos misijos Rafah perėjimo punktui (ES PPM Rafah) įsteigimo (OL L 183, 2016 7 8, p. 64).


title: 2007/766/EB: 2007 m. lapkričio 14 d. Komisijos sprendimas dėl regionų ir sričių, atitinkančių reikalavimus valstybių narių ir pagalbą gaunančių šalių tarpvalstybinio bendradarbiavimo 2007–2013 m. finansavimui pagal Pasirengimo narystei pagalbos priemonės tarpvalstybinio bendradarbiavimo komponentą gauti, sąrašo sudarymo

text:
28.11.2007

               LT

               Europos Sąjungos oficialusis leidinys

               L 310/15

      KOMISIJOS SPRENDIMAS

   2007 m. lapkričio 14 d.
   dėl regionų ir sričių, atitinkančių reikalavimus valstybių narių ir pagalbą gaunančių šalių tarpvalstybinio bendradarbiavimo 2007–2013 m. finansavimui pagal Pasirengimo narystei pagalbos priemonės tarpvalstybinio bendradarbiavimo komponentą gauti, sąrašo sudarymo
   (2007/766/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 2006 m. liepos 17 d. Tarybos reglamentą (EB) Nr. 1085/2006, nustatantį Pasirengimo narystei pagalbos priemonę (IPA) (1),
   atsižvelgdama į 2007 m. birželio 12 d. Komisijos reglamentą (EB) Nr. 718/2007, įgyvendinantį Tarybos reglamentą (EB) Nr. 1085/2006 (2), ypač į jo 88 straipsnio 1 dalį,
   kadangi:

               (1)

               Vadovaujantis Reglamento (EB) Nr. 1085/2006 9 straipsniu, pagal IPA tarpvalstybinio bendradarbiavimo komponentą gali būti remiamas pagalbą gaunančių šalių ir valstybių narių tarpvalstybinis bendradarbiavimas. Tokiu atveju IPA tarpvalstybinio bendradarbiavimo komponentas apima abiejose atitinkamos sienos ar sienų pusėse esančius sausumos ar jūros regionus.

               (2)

               Vadovaujantis Reglamento (EB) Nr. 718/2007 88 straipsnio 1 dalimi, valstybių narių ir pagalbą gaunančių šalių tarpvalstybinio bendradarbiavimo finansavimo reikalavimus atitinkančios teritorijos yra NUTS 3 lygio regionai arba, jei nenurodyta NUTS klasifikacijoje, lygiavertės teritorijos, esančios prie Bendrijos ir pagalbą gaunančių šalių sausumos sienų ir prie Bendrijos ir pagalbą gaunančių šalių jūrų sienų, tarp kurių atstumas paprastai neviršija 150 km, atsižvelgiant į galimus patikslinimus, kurie būtini bendradarbiavimo veiklos darnai ir tęstinumui užtikrinti.

               (3)

               Reglamento (EB) Nr. 718/2007 88 straipsnio 1 dalyje numatyta, kad iškart po šio reglamento įsigaliojimo Komisija patvirtina Bendrijos ir pagalbą gaunančių šalių regionų, kurie atitinka reikalavimus, sąrašą, galiojantį iki 2013 m. gruodžio 31 d.,

         NUSPRENDĖ:
   Vienintelis straipsnis
   Reglamento (EB) Nr. 718/2007 88 straipsnio 1 dalyje nurodyto valstybių narių ir IPA pagalbą gaunančių šalių tarpvalstybinio bendradarbiavimo finansavimo pagal IPA tarpvalstybinio bendradarbiavimo komponentą reikalavimus atitinka teritorijos, išvardytos I priede (valstybės narės) ir II priede (pagalbą gaunančios šalys).

      Priimta Briuselyje, 2007 m. lapkričio 14 d.

            Komisijos vardu

         Olli REHN

            Komisijos narys

      (1)  OL L 210, 2006 7 31, p. 82.

      (2)  OL L 170, 2007 6 29, p. 1.

      I PRIEDAS
      VALSTYBIŲ NARIŲ NUTS 3 LYGIO REGIONŲ, ATITINKANČIŲ REIKALAVIMUS VALSTYBIŲ NARIŲ IR IPA PAGALBĄ GAUNANČIŲ ŠALIŲ TARPVALSTYBINIO BENDRADARBIAVIMO FINANSAVIMUI GAUTI, SĄRAŠAS

                  BG412

                  Sofia

                  BG414

                  Pernik

                  BG415

                  Kyustendil

                  BG341

                  Burgas

                  BG343

                  Yambol

                  BG311

                  Vidin

                  BG312

                  Montana

                  BG413

                  Blagoevgrad

                  BG422

                  Haskovo

                  GR111

                  Evros

                  GR112

                  Xanthi

                  GR113

                  Rodopi

                  GR115

                  Kavala

                  GR123

                  Kilkis

                  GR124

                  Pella

                  GR126

                  Serres

                  GR127

                  Chalkidiki

                  GR132

                  Kastoria

                  GR134

                  Florina

                  GR143

                  Magnisia

                  GR212

                  Thesprotia

                  GR213

                  Ioannina

                  GR222

                  Kerkyra

                  GR242

                  Evvoia

                  GR411

                  Lesvos

                  GR412

                  Samos

                  GR413

                  Chios

                  GR421

                  Dodekanisos

                  GR422

                  Kyklades

                  ITD35

                  Venezia

                  ITD36

                  Padova

                  ITD37

                  Rovigo

                  ITD42

                  Udine

                  ITD43

                  Gorizia

                  ITD44

                  Trieste

                  ITD56

                  Ferrara

                  ITD57

                  Ravenna

                  ITD58

                  Forlì–Cesena

                  ITD59

                  Rimini

                  ITE31

                  Pesaro–Urbino

                  ITE32

                  Ancona

                  ITE33

                  Macerata

                  ITE34

                  Ascoli Piceno

                  ITF12

                  Teramo

                  ITF13

                  Pescara

                  ITF14

                  Chieti

                  ITF22

                  Campobasso

                  ITF41

                  Foggia

                  ITF42

                  Bari

                  ITF44

                  Brindisi

                  ITF45

                  Lecce

                  CY000

                  Kypros/Kibris

                  HU223

                  Zala

                  HU231

                  Baranya

                  HU232

                  Somogy

                  HU331

                  Bács–Kiskun

                  HU333

                  Csongrád

                  RO413

                  Mehedinți

                  RO422

                  Caraș–Severin

                  RO424

                  Timiș

                  SI011

                  Pomurska

                  SI012

                  Podravska

                  SI014

                  Savinjska

                  SI016

                  Spodnjeposavska

                  SI018

                  Notranjsko–kraška

                  SI024

                  Obalno–kraška

                  SI017

                  Jugovzhodna Slovenija

      II PRIEDAS
      IPA PAGALBĄ GAUNANČIŲ ŠALIŲ TERITORIJŲ, LYGIAVERČIŲ NUTS 3 LYGIO REGIONAMS IR ATITINKANČIŲ REIKALAVIMUS VALSTYBIŲ NARIŲ IR IPA PAGALBĄ GAUNANČIŲ ŠALIŲ TARPVALSTYBINIO BENDRADARBIAVIMO FINANSAVIMUI GAUTI, SĄRAŠAS
      Albanija

         Regionai:

                  Durrës

                  Fier

                  Gjirokastër

                  Korçë

                  Lezhë

                  Shkodër

                  Tirana

                  Vlorë

            Bosnija ir Hercegovina

         Hercegovinos ekonominis regionas, apimantis šias savivaldybes:

                  Bileča

                  Čapljina

                  Čitluk

                  Gacko

                  Grude

                  Jablanica

                  Konjic

                  Kupres

                  Livno

                  Ljubinje

                  Ljubuški

                  Mostar

                  Istočni Mostar

                  Neum

                  Nevesinje

                  Posušje

                  Prozor/Rama

                  Ravno

                  Široki Brijeg

                  Stolac

                  Berkovići

                  Tomislav grad

                  Trebinje

            Buvusioji Jugoslavijos Respublika Makedonija

         Regionai:

                  East

                  North-East

                  Pelagonija

                  South-East

                  Vardar

            Kroatija

         Apygardos:

                  Dubrovnik-Neretva

                  Istria

                  Karlovac

                  Koprivnica-Križevci

                  Krapina-Zagorje

                  Lika-Senj

                  Međimurje

                  Osijek-Baranja

                  Primorje-Gorski kotar

                  Šibenik-Knin

                  Split-Dalmatia

                  Varaždin

                  Virovitica-Podravina

                  Zadar

                  Zagreb

            Juodkalnija

         Savivaldybės:

                  Bar

                  Budva

                  Cetinje

                  Danilovgrad

                  Herceg Novi

                  Kotor

                  Nikšić

                  Podgorica

                  Tivat

                  Ulcinj

            Serbija, įskaitant Kosovą (1)

         Rajonai:

                  Borski

                  Branicevski

                  Central Banat

                  Jablanicki

                  Nisavski

                  North Backa

                  North Banat

                  Pcinjski

                  Pirotski

                  South Backa

                  South Banat

                  West Backa

                  Zajecarski

            Turkija

         Provincijos:

                  Antalya

                  Aydin

                  Balikesir

                  Canakkale

                  Edirne

                  Izmir

                  Kirklareli

                  Mersin (Içel)

                  Mugla

         (1)  Kaip apibrėžta JTSTR 1244.


title: 2016 m. liepos 7 d. Komisijos sprendimas (ES) 2016/1796, kuriuo, atsižvelgiant į cheminių medžiagų klasifikavimo pakeitimus, iš dalies keičiami sprendimai 2011/263/ES, 2011/264/ES, 2012/720/ES ir 2012/721/ES (pranešta dokumentu Nr. C(2016) 4131) (Tekstas svarbus EEE)

text:
11.10.2016

                  LT

                  Europos Sąjungos oficialusis leidinys

                  L 274/55

            KOMISIJOS SPRENDIMAS (ES) 2016/1796
      2016 m. liepos 7 d.
      kuriuo, atsižvelgiant į cheminių medžiagų klasifikavimo pakeitimus, iš dalies keičiami sprendimai 2011/263/ES, 2011/264/ES, 2012/720/ES ir 2012/721/ES

            (pranešta dokumentu Nr. C(2016) 4131)

      (Tekstas svarbus EEE)
      EUROPOS KOMISIJA,
      atsižvelgdama į Sutartį dėl Europos Sąjungos veikimo,
      atsižvelgdama į 2009 m. lapkričio 25 d. Europos Parlamento ir Tarybos reglamentą (EB) Nr. 66/2010 dėl ES ekologinio ženklo (1), ypač į jo 8 straipsnio 2 dalį,
      pasikonsultavusi su Europos Sąjungos ekologinio ženklinimo valdyba,
      kadangi:

                  (1)

                  pagal Reglamento (EB) Nr. 66/2010 6 straipsnio 6 dalį ES ekologinis ženklas negali būti suteiktas prekėms, kurių sudėtyje yra Europos Parlamento ir Tarybos reglamente (EB) Nr. 1272/2008 (2) nurodytų cheminių medžiagų ar preparatų ir (arba) mišinių, atitinkančių kriterijus, pagal kuriuos jie priskiriami toksiškiems, kenksmingiems aplinkai, kancerogeniniams, mutageniniams ar toksiškiems reprodukcijai, ir prekėms, kurių sudėtyje yra Europos Parlamento ir Tarybos reglamento (EB) Nr. 1907/2006 (3) 57 straipsnyje nurodytų cheminių medžiagų;

                  (2)

                  dėl prekių, kurių sudėtyje yra tų cheminių medžiagų, specifinių kategorijų Reglamento (EB) Nr. 66/2010 6 straipsnio 7 dalyje nustatyta, kad tais atvejais, kai techniškai neįmanoma tų prekių pakeisti kitomis arba naudoti alternatyvių medžiagų ar konstrukcijų arba tada, kai bendras produktų aplinkosauginis veiksmingumas gerokai didesnis, palyginti su kitomis tos pačios kategorijos prekėmis, Komisija gali priimti priemones, kuriomis leidžiama nukrypti nuo to reglamento 6 straipsnio 6 dalies;

                  (3)

                  subtilizinas yra pavojinga cheminė medžiaga, kurios suderinta klasifikacija nustatyta Reglamento (EB) Nr. 1272/2008 VI priede. Ji apima šias pavojingumo klases: 1 kategorijos kvėpavimo takų jautrinimas, 1 kategorijos smarkus akių pažeidimas, 2 kategorijos odos dirginimas, 3 kategorijos specifinis toksiškumas konkrečiam organui po vienkartinio poveikio kvėpavimo takams;

                  (4)

                  Komisijos sprendimais 2011/263/ES (4) ir 2011/264/ES (5), iš dalies pakeistais Komisijos sprendimu 2012/49/ES (6), jau nustatyta išimtis fermentui subtilizinui, kuriam priskirtas kodas H400 (labai toksiška vandens organizmams), ir įtraukta į ekologinius kriterijus, taikomus suteikiant Bendrijos ekologinį ženklą indaplovėse naudojamiems plovikliams ir skalbinių plovikliams, nes subtilizinas buvo pripažintas svarbia šių ploviklių sudedamąja dalimi ir išimtis jam buvo taikoma ir anksčiau. Be to, tuo pačiu tikslu leisti naudoti subtiliziną ES ekologiniu ženklu pažymėtuose produktuose Komisijos sprendimais 2012/720/ES (7) ir 2012/721/ES (8) buvo leista naudoti fermentus, kuriems priskirtas kodas H400 (labai toksiška vandens organizmams), pramoninėse ir įstaigų automatinėse indaplovėse naudojamiems plovikliams bei pramonėje ir įstaigose naudojamiems skalbikliams. Šias leidžiančias nukrypti nuostatas leista taikyti pripažįstant tai, kad pirmiau minėtų grupių plovikliuose subtilizinas atlieka svarbią funkciją, o didelė jo dalis suskaidoma ir (arba) deaktyvuojama nuotekų valymo įrenginiuose ir naudojant ploviklius bei išleidžiant juos į kanalizacijos sistemas. Leidžiančių nukrypti nuostatų reikėjo, nes subtilizinas buvo priskirtas ūmaus toksiškumo vandens organizmams 1 kategorijai (M faktorius 1) (H400) pagal savarankišką klasifikaciją, kai jis buvo įregistruotas pagal Reglamentą (EB) Nr. 1907/2006, ir todėl jo nebūtų buvę galima naudoti ES ekologiniu ženklu pažymėtuose produktuose;

                  (5)

                  Reglamentas (EB) Nr. 1272/2008 buvo iš dalies pakeistas Komisijos reglamentu (ES) Nr. 286/2011 (9). Reglamento (EB) Nr. 1272/2008 pakeitimai cheminėms medžiagoms taikomi nuo 2012 m. gruodžio 1 d., o mišiniams – nuo 2015 m. birželio 1 d. Reglamente (ES) Nr. 286/2011 nustatyta naujų lėtinio (ilgalaikio) pavojaus vandens aplinkai klasifikavimo kriterijų, grindžiamų lėtinio toksiškumo vandens aplinkai ir biologinio skaidumo duomenimis. Remiantis naujais kriterijais, neseniai REACH SIEF atliktas subtilizino tyrimas parodė, kad subtilizinas taip pat turi būti klasifikuojamas kaip pavojingas vandens aplinkai (lėtinis pavojus), 2 kategorija. Cheminė medžiaga yra lengvai biologiškai skaidi ir neturėtų kelti pavojaus aplinkai, nes ji praktiškai visiškai deaktyvuojama nuotekų valymo įrenginiuose. Taip suklasifikuotą subtiliziną būtų draudžiama naudoti ES ekologiniu ženklu pažymėtuose produktuose. Nustatyti ekologiniai kriterijai, kuriais remiantis ES ekologinis ženklas suteikiamas indaplovėse naudojamiems plovikliams, skalbinių plovikliams, pramoninėse ir įstaigų automatinėse indaplovėse naudojamiems plovikliams bei pramonėje ir įstaigose naudojamiems skalbikliams, vargu, ar tiesiogiai atitiktų 10–20 % geriausių Sąjungos rinkos ploviklių ir valymo priemonių taikomus reikalavimus dėl aplinkosauginio veiksmingumo per būvio ciklą;

                  (6)

                  subtilizinas didina ploviklių efektyvumą, nes jis veiksmingai šalina baltyminius dėmių komponentus. Fermentas puikiai veikia net ir esant žemai temperatūrai, jį reikia dozuoti, siekiant įvykdyti žemos temperatūros, tankinimo ir veiksmingumo kriterijus, taikomus pagal ES ekologinio ženklo sistemą. Šiuo metu alternatyvios medžiagos arba technologijos nėra. Kiti kataliziniu aktyvumu pasižymintys fermentai, pavyzdžiui, pvz., alfa amilazė, lipazė, pektato liazė, gali pašalinti kitų tipų nuosėdas ir dėmes, pvz., krakmolo, riebalų ir pektino dėmes, tačiau jie negali pašalinti baltymų dėmių;

                  (7)

                  peržiūrint ekologinius kriterijus, taikomus suteikiant ES ekologinį ženklą indaplovėse naudojamiems plovikliams ir skalbinių plovikliams, nustatytus sprendimuose 2011/263/ES ir 2011/264/ES, ir rengiant kriterijus, taikomus suteikiant ES ekologinį ženklą pramoninėse ir įstaigų automatinėse indaplovėse naudojamiems plovikliams bei pramonėje ir įstaigose naudojamiems skalbikliams, bei darant susijus pakeitimus nebuvo atsižvelgta į naujus aplinkosauginės klasifikacijos kriterijus, nustatytus Reglamentu (ES) Nr. 286/2011;

                  (8)

                  šis pakeitimas turėtų būti taikomas atgaline data nuo 2012 m. gruodžio 1 d., kad būtų užtikrintas tolesnis ES ekologinio ženklo suteikimo indaplovėse naudojamiems plovikliams, skalbinių plovikliams, pramoninėse ir įstaigų automatinėse indaplovėse naudojamiems plovikliams bei pramonėje ir įstaigose naudojamiems skalbikliams kriterijų galiojimas;

                  (9)

                  Komisijos sprendimai 2011/263/ES, 2011/264/ES, 2012/720/ES ir 2012/721/ES turėtų būti atitinkamai iš dalies pakeisti;

                  (10)

                  šiame sprendime numatytos priemonės atitinka pagal Reglamento (EB) Nr. 66/2010 16 straipsnį įsteigto komiteto nuomonę,

            PRIĖMĖ ŠĮ SPRENDIMĄ:
      1 straipsnis
      Sprendimo 2011/263/ES priedas iš dalies keičiamas taip, kaip nurodyta šio sprendimo I priede.
      2 straipsnis
      Sprendimo 2011/264/ES priedas iš dalies keičiamas taip, kaip nurodyta šio sprendimo II priede.
      3 straipsnis
      Sprendimo 2012/720/ES priedas iš dalies keičiamas taip, kaip nurodyta šio sprendimo III priede.
      4 straipsnis
      Sprendimo 2012/721/ES priedas iš dalies keičiamas taip, kaip nurodyta šio sprendimo IV priede.
      5 straipsnis
      Šis sprendimas taikomas nuo 2012 m. gruodžio 1 d.
      6 straipsnis
      Šis sprendimas skirtas valstybėms narėms.

         Priimta Briuselyje 2016 m. liepos 7 d.

               Komisijos vardu

            Karmenu VELLA

               Komisijos narys

         (1)  OL L 27, 2010 1 30, p. 1.

         (2)  2008 m. gruodžio 16 d. Europos Parlamento ir Tarybos reglamentas (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo, iš dalies keičiantis ir panaikinantis direktyvas 67/548/EEB bei 1999/45/EB ir iš dalies keičiantis Reglamentą (EB) Nr. 1907/2006 (OL L 353, 2008 12 31, p. 1).

         (3)  2006 m. gruodžio 18 d. Europos Parlamento ir Tarybos reglamentas (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiantis Europos cheminių medžiagų agentūrą, iš dalies keičiantis Direktyvą 1999/45/EB bei panaikinantis Tarybos reglamentą (EEB) Nr. 793/93, Komisijos reglamentą (EB) Nr. 1488/94, Tarybos direktyvą 76/769/EEB ir Komisijos direktyvas 91/155/EEB, 93/67/EEB, 93/105/EB bei 2000/21/EB (OL L 396, 2006 12 30, p. 1).

         (4)  2011 m. balandžio 28 d. Komisijos sprendimas 2011/263/ES dėl ekologinių kriterijų, kuriais remiantis indaplovėse naudojamiems plovikliams suteikiamas ES ekologinis ženklas, nustatymo (OL L 111, 2011 4 30, p. 22).

         (5)  2011 m. balandžio 28 d. Komisijos sprendimas 2011/264/ES dėl ekologinių kriterijų, kuriais remiantis skalbinių plovikliams suteikiamas ES ekologinis ženklas, nustatymo (OL L 111, 2011 4 30, p. 34).

         (6)  2012 m. sausio 26 d. Komisijos sprendimas 2012/49/ES, kuriuo iš dalies keičiami sprendimai 2011/263/ES ir 2011/264/ES atsižvelgiant į fermentų klasifikacijos pagal Tarybos direktyvos 67/548/EEB I priedą ir Europos Parlamento ir Tarybos reglamento (EB) Nr. 1272/2008 VI priedą pasikeitimus (OL L 26, 2012 1 28, p. 36.

         (7)  2012 m. lapkričio 14 d. Komisijos sprendimas 2012/720/ES dėl ES ekologinio ženklo suteikimo pramoninėse ir įstaigų automatinėse indaplovėse naudojamiems plovikliams ekologinių kriterijų nustatymo (OL L 326, 2012 11 24, p. 25).

         (8)  2012 m. lapkričio 14 d. Komisijos sprendimas 2012/721/ES dėl ES ekologinio ženklo suteikimo pramonėje ir įstaigose naudojamiems skalbikliams ekologinių kriterijų nustatymo (OL L 326, 2012 11 24, p. 38).

         (9)  2011 m. kovo 10 d. Komisijos reglamentas (ES) Nr. 286/2011, kuriuo iš dalies keičiamas Europos Parlamento ir Tarybos reglamentas (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo, siekiant jį suderinti su technikos ir mokslo pažanga (OL L 83, 2011 3 30, p. 1).

         I PRIEDAS
         Sprendimo 2011/263/ES priedas iš dalies keičiamas taip:
         siekiant aiškumo ir teisinio tikrumo, tikslinga pakeisti visą išimčių lentelę 2 kriterijaus b punkto penktoje pastraipoje taip, kad būtų atsižvelgta į pakeitimus, padarytus Komisijos sprendimu 2014/313/ES (1):

                        „Subtilizinas

                        H400 Labai toksiška vandens organizmams

                        R50

                        H411 Toksiška vandens organizmams, sukelia ilgalaikius pakitimus

                        R50–53

                        Paviršinio aktyvumo medžiagos, kurių bendra koncentracija galutiniame produkte < 25 %

                        H400 Labai toksiška vandens organizmams

                        R50

                        Paviršinio aktyvumo medžiagos, kurių bendra koncentracija galutiniame produkte < 25 % (*)

                        H412 Kenksminga vandens organizmams, sukelia ilgalaikius pakitimus

                        R52–53

                        Konservavimo tikslais naudojami biocidai (**)

                        H 410 Labai toksiška vandens organizmams, sukelia ilgalaikius pakitimus

                        R50–53

                        H411 Toksiška vandens organizmams, sukelia ilgalaikius pakitimus

                        R51–53

                        H412 Kenksminga vandens organizmams, sukelia ilgalaikius pakitimus

                        R52–53

                        Kvapiosios medžiagos

                        H412 Kenksminga vandens organizmams, sukelia ilgalaikius pakitimus

                        R52–53

                        Fermentai (***)

                        H334 Įkvėpus gali sukelti alerginę reakciją, astmos simptomus arba apsunkinti kvėpavimą

                        R42

                        H317 Gali sukelti alerginę odos reakciją

                        R43

                        NTA kaip MGDA ir GLDA priemaiša (****)

                        H351 Įtariama, kad sukelia vėžį

                        R40

            (1)  2014 m. gegužės 28 d. Komisijos sprendimas 2014/313/ES, kuriuo, atsižvelgiant į cheminių medžiagų klasifikavimo pakeitimus, iš dalies keičiami sprendimai 2011/263/ES, 2011/264/ES, 2011/382/ES, 2011/383/ES, 2012/720/ES ir 2012/721/ES (OL L 164, 2014 6 3, p. 74).

            (*)  Ši išimtis taikoma, jeigu jos yra lengvai biologiškai skaidžios ir biologiškai skaidžios anaerobinėmis sąlygomis.

            (**)  Remiamasi 2 kriterijaus e punktu. Ši išimtis taikoma, jei biocidų biologinio kaupimosi potencialas atitinka log Pow (pasiskirstymo oktanolis-vanduo koeficiento logaritmas) < 3,0 arba eksperimentu nustatytas biologinės koncentracijos koeficientas (BCF) ≤ 100.

            (***)  Įskaitant stabilizatorius ir kitas pagalbines medžiagas, kurių yra preparatuose.

            (****)  Kai koncentracija žaliavinėse medžiagose mažesnė kaip 1,0 %, jei bendra koncentracija galutiniame produkte mažesnė kaip 0,10 %.“

         II PRIEDAS
         Sprendimo 2011/264/ES priedas iš dalies keičiamas taip:
         siekiant aiškumo ir teisinio tikrumo, tikslinga pakeisti visą išimčių lentelę 4 kriterijaus b punkto penktoje pastraipoje taip, kad būtų atsižvelgta į pakeitimus, padarytus Sprendimu 2014/313/ES:

                        „Subtilizinas

                        H400 Labai toksiška vandens organizmams

                        R50

                        H411 Toksiška vandens organizmams, sukelia ilgalaikius pakitimus

                        R50–53

                        Paviršinio aktyvumo medžiagos, kurių bendra koncentracija galutiniame produkte < 25 %

                        H400 Labai toksiška vandens organizmams

                        R50

                        Paviršinio aktyvumo medžiagos, kurių bendra koncentracija galutiniame produkte < 25 % (*)

                        H412 Kenksminga vandens organizmams, sukelia ilgalaikius pakitimus

                        R52–53

                        Konservavimo tikslais naudojami biocidai (**)

                        H 410 Labai toksiška vandens organizmams, sukelia ilgalaikius pakitimus

                        R50–53

                        H411 Toksiška vandens organizmams, sukelia ilgalaikius pakitimus

                        R51–53

                        H412 Kenksminga vandens organizmams, sukelia ilgalaikius pakitimus

                        R52–53

                        Kvapiosios medžiagos

                        H412 Kenksminga vandens organizmams, sukelia ilgalaikius pakitimus

                        R52–53

                        Fermentai (***)

                        H334 Įkvėpus gali sukelti alerginę reakciją, astmos simptomus arba apsunkinti kvėpavimą

                        R42

                        H317 Gali sukelti alerginę odos reakciją

                        R43

                        Balinimo katalizatoriai (***)

                        H334 Įkvėpus gali sukelti alerginę reakciją, astmos simptomus arba apsunkinti kvėpavimą

                        R42

                        H317 Gali sukelti alerginę odos reakciją

                        R43

                        NTA kaip MGDA ir GLDA priemaiša (****)

                        H351 Įtariama, kad sukelia vėžį

                        R40

                        Skaistikliai (tik stiprių teršalų plovikliams)

                        H413 Gali sukelti ilgalaikį kenksmingą poveikį vandens organizmams

                        R53

            (*)  Ši išimtis taikoma, jeigu jos yra lengvai biologiškai skaidžios ir biologiškai skaidžios anaerobinėmis sąlygomis.

            (**)  Remiamasi 4 kriterijaus e punktu. Ši išimtis taikoma, jei biocidų biologinio kaupimosi potencialas atitinka log Pow (pasiskirstymo oktanolis-vanduo koeficiento logaritmas) < 3,0 arba eksperimentu nustatytas biologinės koncentracijos koeficientas (BCF) ≤ 100.

            (***)  Įskaitant stabilizatorius ir kitas pagalbines medžiagas, kurių yra preparatuose.

            (****)  Kai koncentracija žaliavinėse medžiagose mažesnė kaip 1,0 %, jei bendra koncentracija galutiniame produkte mažesnė kaip 0,10 %.“

         III PRIEDAS
         Sprendimo 2012/720/ES priedas iš dalies keičiamas taip:
         siekiant aiškumo ir teisinio tikrumo, tikslinga pakeisti visą leidžiančių nukrypti nuostatų lentelę 3 kriterijaus b punkto šeštoje pastraipoje taip, kad būtų atsižvelgta į pakeitimus, padarytus Sprendimu 2014/313/ES:

                        „Subtilizinas

                        H400 Labai toksiška vandens organizmams

                        R50

                        H411 Toksiška vandens organizmams, sukelia ilgalaikius pakitimus

                        R50–53

                        Paviršinio aktyvumo medžiagos, kurių bendra koncentracija galutiniame produkte < 15 %

                        H400 Labai toksiška vandens organizmams

                        R50

                        Paviršinio aktyvumo medžiagos, kurių bendra koncentracija galutiniame produkte < 25 %

                        H412 Kenksminga vandens organizmams, sukelia ilgalaikius pakitimus

                        R52–53

                        Konservavimo tikslais naudojami biocidai (*)

                        (tik skysčiams, kurių pH nuo 2 iki 12 ir kuriuose yra ne daugiau kaip 0,10 % aktyviosios medžiagos (pagal masę)

                        H331 Toksiška įkvėpus

                        R23

                        H334 Įkvėpus gali sukelti alerginę reakciją, astmos simptomus arba apsunkinti kvėpavimą

                        R42

                        H317 Gali sukelti alerginę odos reakciją

                        R43

                        H400 Labai toksiška vandens organizmams

                        R50

                        Fermentai (**)

                        H334 Įkvėpus gali sukelti alerginę reakciją, astmos simptomus arba apsunkinti kvėpavimą

                        R42

                        H317 Gali sukelti alerginę odos reakciją

                        R43

                        H400 Labai toksiška vandens organizmams

                        R50

                        NTA kaip MGDA ir GLDA priemaiša (***)

                        H351 Įtariama, kad sukelia vėžį

                        R40

            (*)  Leidžianti nukrypti nuostata taikoma tik 3 kriterijaus b punktui. Biocidai turi atitikti 3 kriterijaus d punktą.

            (**)  Įskaitant stabilizatorius ir kitas pagalbines medžiagas, kurių yra preparatuose.

            (***)  Kai koncentracija žaliavinėse medžiagose mažesnė kaip 1,0 %, jei bendra koncentracija galutiniame produkte mažesnė kaip 0,10 %.“

         IV PRIEDAS
         Sprendimo 2012/721/ES priedas iš dalies keičiamas taip:
         Siekiant aiškumo ir teisinio tikrumo, tikslinga pakeisti visą leidžiančių nukrypti nuostatų lentelę 4 kriterijaus b punkto šeštoje pastraipoje, kuri pakeičiama šia lentele:

                        „Subtilizinas

                        H400 Labai toksiška vandens organizmams

                        R50

                        H411 Toksiška vandens organizmams, sukelia ilgalaikius pakitimus

                        R50–53

                        Paviršinio aktyvumo medžiagos, kurių bendra koncentracija galutiniame produkte < 20 %

                        H400 Labai toksiška vandens organizmams

                        R50

                        Paviršinio aktyvumo medžiagos, kurių bendra koncentracija galutiniame produkte < 25 % (*)

                        H412 Kenksminga vandens organizmams, sukelia ilgalaikius pakitimus

                        R52–53

                        Konservavimo tikslais naudojami biocidai (**)

                        (tik skysčiams, kurių pH nuo 2 iki 12 ir kuriuose yra ne daugiau kaip 0,10 % aktyviosios medžiagos (pagal masę)

                        H331 Toksiška įkvėpus

                        R23

                        H334 Įkvėpus gali sukelti alerginę reakciją, astmos simptomus arba apsunkinti kvėpavimą

                        R42

                        H317 Gali sukelti alerginę odos reakciją

                        R43

                        H400 Labai toksiška vandens organizmams

                        R50

                        Fermentai (***)

                        H400 Labai toksiška vandens organizmams

                        R50

                        H334 Įkvėpus gali sukelti alerginę reakciją, astmos simptomus arba apsunkinti kvėpavimą

                        R42

                        H317 Gali sukelti alerginę odos reakciją

                        R43

                        Balinimo katalizatoriai (***)

                        H400 Labai toksiška vandens organizmams

                        R50

                        NTA kaip MGDA ir GLDA priemaiša (****)

                        H351 Įtariama, kad sukelia vėžį

                        R40

            (*)  Leidžianti nukrypti nuostata taikoma, jeigu paviršinio aktyvumo medžiagos atitinka 3 kriterijaus a punktą ir yra skaidžios anaerobinėmis sąlygomis.

            (**)  Leidžianti nukrypti nuostata taikoma tik 4 kriterijaus b punktui. Biocidai turi atitikti 4 kriterijaus e punktą.

            (***)  Įskaitant stabilizatorius ir kitas pagalbines medžiagas, kurių yra preparatuose.

            (****)  Kai koncentracija žaliavinėse medžiagose mažesnė kaip 1,0 %, jei bendra koncentracija galutiniame produkte mažesnė kaip 0,10 %.“


title: 2006/644/EB: 2006 m. rugsėjo 20 d. Komisijos sprendimas, įsteigiantis daugiakalbystės reikalų aukšto lygio grupę

text:
23.9.2006

               LT

               Europos Sąjungos oficialusis leidinys

               L 263/12

      KOMISIJOS SPRENDIMAS

   2006 m. rugsėjo 20 d.
   įsteigiantis daugiakalbystės reikalų aukšto lygio grupę
   (2006/644/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   kadangi:

               (1)

               Europos bendrijos steigimo sutarties 149 straipsnio 2 dalimi Bendrija įpareigojama plėtoti Europos dimensiją švietimo srityje, ypač mokant valstybių narių kalbų ir jas populiarinant.

               (2)

               Remiantis Komisijos komunikatu „Nauja daugiakalbystės pagrindų strategija“ (1) ir siekiant parengti naują daugiakalbystės strategiją, Komisijai gali prireikti pasitelkti patariamojo organo specialistų kompetenciją.

               (3)

               Būtina sudaryti daugiakalbystės srityje veikiančią ekspertų grupę ir apibrėžti jos užduotis bei struktūrą.

               (4)

               Grupė turėtų remti ir patarti įgyvendinant iniciatyvas, suteikti naują paskatą ir skleisti idėjas apie visapusišką požiūrį į daugiakalbystę Europos Sąjungoje.

               (5)

               Grupę turėtų sudaryti nuo aštuonių iki dvylikos narių.

               (6)

               Reikėtų numatyti grupės nariams taikomas informacijos atskleidimo taisykles, kurios neprieštarautų Komisijos saugumo taisyklėms, išdėstytoms Komisijos sprendimo 2001/844/EB, EAPB, Euratomas priede (2).

               (7)

               Su grupės nariais susiję asmeniniai duomenys turėtų būti tvarkomi laikantis 2000 m. gruodžio 18 d. Europos Parlamento ir Tarybos reglamento (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (3) nuostatų,

         NUSPRENDĖ:
   1 straipsnis
   Daugiakalbystės reikalų aukšto lygio grupė
   Sudaroma daugiakalbystės reikalų aukšto lygio grupė (toliau – grupė).
   2 straipsnis
   Užduotis
   Grupės užduotis – užtikrinti keitimąsi idėjomis ir patirtimi daugiakalbystės srityje ir teikti Komisijai rekomendacijas šioje srityje.
   3 straipsnis
   Konsultacijos
   1.   Komisija gali konsultuotis su grupe visais su daugiakalbyste susijusiais klausimais.
   2.   Sprendžiant tam tikrus klausimus, grupės pirmininkas gali patarti Komisijai, kad reikėtų konsultuotis su grupe.
   4 straipsnis
   Sudėtis ir narių skyrimas
   1.   Grupę sudaro 8–12 narių.
   2.   Grupės narius – kompetentingus daugiakalbystės srities specialistus – skiria Komisija.
   3.   Nariai skiriami atsižvelgiant į jų asmeninius gebėjimus, jie konsultuoja Komisiją neveikiami jokios išorinės įtakos.
   4.   Grupės nariai eina savo pareigas, kol į jų vietą paskiriami nauji nariai arba pratęsiami jų įgaliojimai.
   5.   Tuos narius, kurie nebegali veiksmingai dalyvauti grupės darbe, atsistatydina arba nesilaiko šio straipsnio 3 dalyje arba EB sutarties 287 straipsnyje nustatytų sąlygų, gali pakeisti nauji nariai likusiam jų kadencijos laikotarpiui.
   6.   Nariai, paskirti atsižvelgiant į jų asmeninius gebėjimus, kiekvienais metais pateikia rašytinę deklaraciją, kurioje nurodo, kad jie įsipareigoja veikti visuomenės interesų labui, bei deklaraciją, kurioje nurodo, ar yra kokių nors interesų, galinčių pažeisti jų objektyvumą.
   7.   Atskirai skiriamų narių vardai ir pavardės skelbiamos Švietimo ir kultūros generalinio direktorato interneto tinklavietėje. Narių vardai ir pavardės renkamos, tvarkomos ir skelbiamos pagal Reglamento (EB) Nr. 45/2001 (4) nuostatas.
   5 straipsnis
   Veikla
   1.   Grupei pirmininkauja už daugiakalbystę atsakingas Komisijos narys.
   2.   Komisijai pritarus, konkretiems klausimams nagrinėti gali būti sudaromi pogrupiai, kurių veiklos sąlygas nustato grupė. Įvykdžius užduotį, pogrupių veikla iš karto nutraukiama.
   3.   Komisijos atstovas gali prašyti ekspertų arba stebėtojų, kompetentingų tam tikru darbotvarkėje numatytu klausimu, dalyvauti grupės arba pogrupio svarstymuose, jei tai yra naudinga ir (arba) būtina.
   4.   Informacijos, gautos dalyvaujant grupės ar pogrupių svarstymuose, negalima atskleisti, jei Komisijos nuomone informacija yra konfidencialaus pobūdžio.
   5.   Grupė ir jos pogrupiai paprastai renkasi Komisijos patalpose, laikydamiesi jos nustatytų procedūrų ir tvarkaraščio. Komisija teikia sekretoriato paslaugas. Grupės ir jos pogrupių susirinkimuose gali dalyvauti suinteresuoti Komisijos pareigūnai.
   6.   Vadovaudamasi standartinėmis Komisijos priimtomis darbo tvarkos taisyklėmis, grupė priima savo darbo tvarkos taisykles.
   7.   Komisija gali atitinkamo dokumento originalo kalba skelbti (internete) visas grupės sudarytas santraukas, išvadas, dalines išvadas arba darbo dokumentus.
   6 straipsnis
   Išlaidų dengimas
   Komisija dengia narių, ekspertų ir su grupės veikla susijusių stebėtojų kelionės ir prireikus atitinkamas pragyvenimo išlaidas, vadovaudamasi Komisijos taisyklėmis dėl išorės ekspertų išlaidų kompensavimo.
   Nariams, kitiems ekspertams ir stebėtojams už jų teikiamas paslaugas neatlyginama.
   Posėdžių išlaidos dengiamos neviršijant metinio biudžeto, kurį grupei skiria atsakingos Komisijos tarnybos.
   7 straipsnis
   Įsigaliojimas
   Sprendimas įsigalioja jo paskelbimo Europos Sąjungos oficialiajame leidinyje dieną.

      Priimta Briuselyje, 2006 m. rugsėjo 20 d.

            Komisijos vardu

         Ján FIGEĽ

            Komisijos narys

      (1)  COM(2005) 596 galutinis.

      (2)  OL L 317, 2001 12 3, p. 1. Sprendimas su paskutiniais pakeitimais, padarytais Sprendimu 2006/548/EB, Euratomas (OL L 215, 2006 8 5, p. 38).

      (3)  OL L 8, 2001 1 12, p. 1.

      (4)  Tinkamai pagrįstais atvejais gali būti taikomos taisyklės, pagal kurią skelbiami narių vardai ir pavardės, išimtys.